
A tartalomjegyzékben jelenjenek meg az 1., 2. és 3. szintű fejezetek, ennél mélyebb beosztást ne alkalmazzon!
A diplomamunka a Bevezetés és Összefoglalás részeken kívül jellemzően 5‑7 számozott fejezetből áll.
A tartalomjegyzéket a szövegszerkesztő (pl.: MS Word) tartalomjegyzék készítőjével állítsa elő!

A fejezetcímek szerkesztése az alábbi legyen! (A nagybetűs és dőlt betűs fejezetstílusokra ügyeljen)

A bevezetésben röviden vázolni kell a téma jelentőségét, aktualitását, rögzíteni kell a dolgozat célját, és a feldolgozás kereteit, valamint módszertanát. A Bevezetés nem számozott fejezet!
A bevezetésben nincsenek alpontok, mindössze 1-2 oldal terjedelmű.
A dolgozatban végig 1,5-es sorközzel, és Arial 12 pt betűtípussal dolgozzon, a térköz előtte és utána 0 pt értékű legyen! A címeket e minta alapján alkalmazza!

Margók:
· bal: 3,0 cm,
· jobb: 2,0 cm,
· lent és fent: 2,0 cm.

Oldalszámozás a jobb alsó sarokban az élőlábban legyen, betűtípusa Arial, betűnagysága 12 pt.

A dolgozat érdemi része számozott fejezetekből áll. A főbb részeket új oldalon kezdve számozza, míg az ezen belüli összetartozó részeket alfejezetként jelenítse meg!

A diplomamunka tárgyalásmódja legyen világos, szabatos, rendszerezett és tagolt. Ennek érdekében:
· A tárgyalási részt fejezetekre, alfejezetekre kell osztani,
· Az egyes fejezetek elején külön is fel kell tüntetni röviden az egyes részekben tárgyalt anyag célját, s ahol szükséges, utalni kell az előzményekre, annak érdekében, hogy a téma kifejtése logikus, illetve megértése jól követhető legyen,
· A dolgozat fejezetei és alfejezetei decimális számrendszerrel jelöltek legyenek.
· Az egy-egy nagyobb egységbe tartozó részeket (fejezeteket) új oldalon kell kezdeni,
· Lehetőleg rövid, világos mondatokban kell fogalmazni.

Az újszerű vagy a szokásostól eltérő módon alkalmazott fogalmat röviden és szabatosan definiálni kell.
A rajzokat, táblázatokat és egyéb illusztrációkat a szöveg közben ott, ahol szóba kerülnek, vagy mellékletként kell elhelyezni. Alapelvként rögzíthető, hogy az egy oldalnál kisebb, a szöveg megértését segítő ábrát, táblázatot a szöveg közben, az ennél nagyobbakat a dolgozat végén, mellékletként kell feltüntetni.
Nagyobb terjedelműeket (pl.: rajzok) a hátsó borítólap belső oldalán kialakított tasakba kell tenni.
Az ábrákat, fényképeket, rajzokat (decimális arab) számozással és címmel kell ellátni azokat az adott objektum alatt elhelyezni, a táblázatokat szintén (decimális arab) számozással és címmel kell ellátni, ellenben ezeket az adott objektum felett kell elhelyezni.
Célszerű félkövér dőlt betűkkel írni a folyószövegben az objektumok számát és elnevezését annak érdekében, hogy az esetleges gyorskeresést megkönnyítsék, pl. „A mérési eredményeimet az x. ábrán mutatom be.”, vagy „A regresszió-számítás alapján a lineáris regresszió adta a legjobb illeszkedést és a legmagasabb determináltsági koefficiens értékeket (x. ábra)”.
A képletek, egyenletek Microsoft Equation-ben szerkesztettek legyenek, középre igazítottak, a sor végén kerek zárójelben lévő számozással.

Annyi fejezetet alkalmazzon, amely segíti a gondolatok logikus felépítését. Ügyeljen arra, hogy a dolgozatot ne szabdalja szét felesleges fejezetekkel.

A dolgozatot összefoglalással kell zárni, amelyben össze kell foglalni a dolgozat megállapításait, kiemelve a saját tevékenységet (önálló munkát) és utalni kell a felhasználás lehetőségeire. Az Összefoglalás nem számozott fejezet!

A diplomamunka megírásához felhasznált munkákra hivatkozni kell!
A felhasznált szakirodalomról készüljön külön jegyzék is, amire a felhasználás helyén folyószövegben, vagy láblécben szögletes zárójelben, vagy a Harvard módszerrel hivatkozni kell (MSZ ISO 690)

Megjegyzés: a könnyebb alkalmazást és az eligazodást megkönnyítendő, a Harvard módszer használata javasolt.

Harvard módszerhez segédlet:
http://www.bgf.hu/kvik/Szervezeti-egysegeink/oktatasiszervezetiegysegek/UZLETISZAKOKTATOESPEDINT/Pedagogiai-Intezeti-Tanszek/dokumentumok/Harvard%20m%C3%B3dszer.doc

MSZ ISO 690-hez példák:
A külső forrásokat kétféleképpen vonhatjuk be a dolgozatba:
· rövidebb egybefüggő szó szerinti idézés esetén az idézett részt „” jelek közé kell tenni, és fel kell tüntetni a forrást [2]
· tartalmi idézés esetén saját szavakkal le kell írni az idézett gondolatot, majd megjelölni a forrást [4]

A forrásként megjelölt munkákat a felhasználás sorrendjében jelenítse meg az irodalomjegyzékben!
A források megjelölésének szokásos formája:
[1] Szerző1 (, Szerző2 ...): Cikk címe
Folyóirat neve, sorszám, kezdőoldal-végoldal, év
[2] Szerző1 (, Szerző2 ...): Konferencia-kiadványbeli cikk címe
Konferencia neve, helye, ideje, kezdőoldal-végoldal, év
[3] Szerző1 (, Szerző2 ...): Könyvcím
Kiadó, hely, oldalszám, év
[4] Szerző1 (, Szerző2 ...): Kutatási jelentés címe 	(csak publikus elérhető jelentés!)
Kutatási projekt neve, intézet, oldal, év.
[5] Szerző: Disszertáció címe
„PhD/kandidátusi/stb. disszertáció”: Egyetem, kar neve, év.
[6] Internetes oldal elnevezése: teljes URL, letöltés ideje
(csak konkrét dokumentumra mutató URL adható meg!)

Az irodalomjegyzékben csak a munka során felhasznált, a dolgozatban meghivatkozott forrásokat soroljon fel!

A mellékletek azok jegyzékével kezdődjön!

1. melléklet: Első melléklet címe, vagy tartalmára utaló elnevezés
2. melléklet: Második melléklet címe, vagy tartalmára utaló elnevezés
3. melléklet: …

Minden melléklet új oldalon kezdődjön!

Az elektronikus példány leadása:
A szakdolgozatokhoz/diplomamunkákhoz a CD melléklet a 2015/2016-os tanév őszi félévétől nem kötelező, ellenben a könyvtár oldalára kötelező feltölteni az elektronikus példányokat a beadási határidőt megelőzően:

http://lib.sze.hu/diplomaleado

A papíralapú példány leadása:
A szakdolgozatot/diplomamunkát két kinyomtatott példányban kell a Tanszéken benyújtani. Amennyiben készül hozzá CD lemez, erre az Egyetemi Könyvtár oldalára feltöltött állományok kerüljenek.
A dolgozatot Adobe Acrobat (*.pdf) fájlformátumban, egy file‑ban kell elkészíteni a szakdolgozat/diplomamunka teljes szöveges részét, beleértve a szövegközi ábrákat, fényképeket és táblázatokat is. A pdf fájlnak szövegszerkesztő szoftverből kimentettnek kell lennie, mert ezt a könyvtár a feltöltéskor ellenőrzi!
Az összes többi fájlt, pl. CAD rajzok, fénykép melléklet, egyéb szöveges mellékletek, stb. „Mellékletként” kell a könyvtár rendszerébe feltölteni.
Az esetleges CAD rajzokat AutoCAD (*.dwg), vagy Adobe Acrobat (*.pdf) fájlformátumban kell leadni. A hagyományos eszközökkel készült munkarészeket (tervlapok, fotók, stb.) digitalizálni kell (ált. szkennelés). Az esetlegesen készített CD-re írt összes file elnevezése és elrendezése olyan legyen, hogy abban a bíráló könnyen el tudjon igazodni.

Megjegyzés: mind az elektronikus, mind a papíralapú példányok leadása kötelező!

